Appèl teen Modise se dierebeskermingsaak aangetekenThandi Modise, minister van verdediging. (Argieffoto: Phando Jikelo/ANA) AfriForum se privaatvervolgingseenheid het vandeesweek geappelleer teen die Potchefstroomse streekhof se ontslag van Thandi Modise, minister van verdediging. Landdros Ben Mtebele het Modise verlede jaar onskuldig bevind op klagte van dieremishandeling nadat haar regsverteenwoordiger, adv. Dali Mpofu, ŉ aansoek om ontslag in die saak teen haar ingedien het. Ingevolge artikel 174 van die Strafproseswet kan die verdediging so ŉ aansoek indien nadat die vervolging sy saak afgesluit het. Die eenheid het Dinsdag die hofstukke vir die appèl beteken en dit sal nou volgende jaar op 10 Maart in die hooggeregshof in Mmabatho, Noordwes, aangehoor word. Indien die appèl in die hooggeregshof sou slaag, sal die saak terugverwys word na die streekhof waar Modise se regspan haar saak ter verdediging voor Mtebele moet stel. AfriForum vervolg Modise privaat namens die Nasionale Dierebeskermingsvereniging (NDBV) op ses aanklagte van dieremishandeling en -verwaarlosing. Modise het die afgelope paar jaar af en toe in die hof verskyn nadat meer as 200 diere in 2014 op haar plaas Modderfontein in Noordwes gevrek het. Die saak het egter vir ŉ geruime tyd gesloer omdat die Nasionale Vervolgingsgesag (NVG) Modise nie wou vervolg nie. “Hierdie appèl benadruk die feit dat ons sal aanhou om die stryd vir geregtigheid voort te sit en privaat vervolging sal inspan om te verseker dat almal gelyk is voor die reg,” sê Andrew Leask, hoofondersoeker by AfriForum se privaatvervolgingseenheid. “Die privaatvervolgingseenheid is oortuig dat die beginsels van toepassing by ŉ ontslagaansoek foutiewelik toegepas is. Daar is volgens ons ŉ goeie saak daargestel en Modise behoort die geleentheid te kry om haar kant van die saak te stel.” Die eenheid het die aansoek om appèl in terme van artikel 310 van die Strafproseswet ingedien wat behels dat die voorsittende beampte in die streekhof, dus Mtebele, sy saak aan die hooggeregshof moet stel oor die bevinding wat hy jeens Modise gemaak het. Die privaatvervolgingseenheid en die NDBV voer in hul stukke aan dat die landdros fouteer het in sy bevinding deurdat hy getuienis oorweeg het wat nie deel was van die hofrekord nie en ook nie behoorlik die relevante getuienis wat voor die hof geplaas is, in aanmerking geneem het nie. Dit sluit in dat die streekhof nie die bevindinge van deskundige getuies in ag geneem het nie en terselfdertyd te veel waarde geheg het aan die mening van ŉ lekegetuie ten opsigte van die hoeveelheid voer wat vir die diere beskikbaar was. Die organisasies voer verder aan dat Mtebele fouteer het deur te bevind dat die bestuur van die plaas oorgegee is aan die “werknemers” van Modise, terwyl sy volgens die hof in Kaapstad was. “Hierdie bevinding is nie gegrond op getuienis wat deur die vervolging gelei is nie en dit word ook deur die beskuldigde ontken dat hierdie persone ooit in haar diens was. Daar is ook geen bewyse voor die hof geplaas dat Modise wel vir hierdie tydperk in Kaapstad was nie,” sê Leask. “Verder het die streekhof ook nie oorweging geskenk aan die feit dat Modise se regspan geen pleitverduideliking verskaf het nie en haar weergawe van gebeure is ook nooit aan die getuies voorgehou nie.” Volgens Leask het die hof nie net vir Modise ontslaan nie, maar ook die sogenaamde plaaswerkers as sondebokke geïdentifiseer “al dui die getuienis daarop dat hulle geen manier gehad het om die diere te voer nie”. “Ons lei hieruit af dat die hof wel aanvaar dat die diere verwaarloos was en gevrek het weens ŉ tekort aan voer en water. Die hof het staatgemaak op die redelike afwesigheid van die beskuldigde, maar geen getuienis is ooit gelei om dit te bewys nie.” Marcelle Meredith, uitvoerende hoof van die NDBV, sê dit is tragies dat hierdie saak voortdurend vertraag is. “In Maart, wanneer ons terugkeer na die hof vir hierdie saak, sal dit byna nege jaar wees sedert die NDBV se stryd om geregtigheid vir hierdie diere begin het. Dit is ŉ baie duidelike aanduiding van ons vasbeslotenheid om te verseker dat geregtigheid geskied vir die lyding van daardie diere – maak nie saak hoe lank dit neem nie.”